2.

suosittaa neuvostolle, komissiolle ja unionin ulkoasioiden ja turvallisuuspolitiikan korkealle edustajalle / komission varapuheenjohtajalle, että Neuvottelujen käyminen (a) varmistetaan, että uusi kumppanuus- ja yhteistyösopimus on kattava kehys suhteiden tulevalle kehitykselle ja että siinä käsitellään kaikkia ensisijaisia aloja kuten ihmisoikeudet, oikeusvaltioperiaate, hyvä hallintotapa ja demokratiaprosessi; nuoriso ja koulutus; talouskehitys, kauppa ja investoinnit; energia ja liikenne; ympäristön kestävyys ja vesivarat; ja yhteisten uhkien ja haasteiden käsittely; Poliittinen vuoropuhelu ja yhteistyö (b) varmistetaan, että EU:n sitoutuminen on yhdenmukaista unionin muiden toiminta-alojen kanssa ja että sovelletaan ”enemmällä enemmän” -periaatetta painottaen erityisesti poliittisiin, oikeudellisiin, taloudellisiin ja sosiaalisiin uudistuksiin tarkoitettua tukea; (c) toimitaan tiiviisti yhdessä Kazakstanin kanssa Keski-Aasian alueellisen yhteistyön edistämiseksi ja naapuruussuhteiden parantamiseksi ja varmistetaan, että kumppanuus- ja yhteistyösopimuksessa on määräyksiä Keski-Aasian alueellisesta yhteistyöstä, muun muassa tarvittaessa tuesta luottamusta lisääville toimille erityisesti vesihuollossa ja resurssien hallinnassa, rajaturvallisuuden ylläpitämisessä sekä ääriliikkeiden ja terrorismin torjunnassa; varmistamaan, että yhteistyö lisää kokemusten vaihtoa ja että siinä huomioidaan kansalaisyhteiskunnan järjestöjen antamat suositukset; (d) pyritään saamaan mahdollisimman pian Kazakstanin tuki EU:n ja Keski-Aasian säännölliselle, alueellisessa muodossa käytävälle korkean tason turvallisuusvuoropuhelulle yhteisten haasteiden ja uhkien käsittelemiseksi; (e) toimitaan yhteistyössä Kazakstanin ja muiden Keski-Aasian valtioiden sekä paikallisten, alueellisten ja kansainvälisten toimijoiden kanssa Afganistanin turvallisuuden ja kehityksen edistämiseksi; (f) vahvistetaan EU:n toimenpiteitä koulutuksen, oikeusvaltion, ympäristön ja vesikysymysten alalla muun muassa vastikään perustettujen tukijärjestelmien ja kohdennetun tuen avulla ja tuodaan paikalliset valtiosta riippumattomat järjestöt ja kansalaisyhteiskunnan järjestöt EU:n ja Kazakstanin hallituksen vuoropuheluun aloilla, joilla se on asianmukaista ja mahdollista; vaaditaan, että valtiosta riippumattomien järjestöjen ja kansalaisyhteiskunnan järjestöjen rekisteröintiin liittyvistä vaikeuksista johtuen tätä vuoropuhelua ei saa rajoittaa koskemaan pelkästään virallisesti rekisteröityjä järjestöjä; (g) kannustetaan Kazakstania tekemään yhteistyötä naapurimaidensa kanssa, jotta saadaan aikaan yhteinen ratkaisu Kaspianmeren asemasta; (h) tuetaan poliittisia uudistuksia ja institutionaalisten valmiuksien kehittämistä kohdennetun teknisen tuen avulla (asiantuntijavaihto); Ihmisoikeudet ja perusvapaudet (i) varmistetaan, että kumppanuus- ja yhteistyösopimukseen sisältyy lausekkeita ihmisoikeuksien suojaamisesta ja edistämisestä Kazakstanin perustuslain mukaisesti ja otetaan mahdollisimman laajasti huomioon Euroopan neuvoston (Venetsian komissio), Ety-järjestön ja YK:n vahvistamat vaatimukset, joita Kazakstan on sitoutunut noudattamaan; (j) kehotetaan Kazakstanin viranomaisia tekemään kaikkensa maan ihmisoikeustilanteen parantamiseksi; (k) korostetaan, että uudesta kumppanuus- ja yhteistyösopimuksesta käytävien neuvottelujen edistyminen on kytkettävä poliittisten uudistusten edistymiseen; vaaditaan Kazakstania pitämään kiinni lupauksestaan toteuttaa uusia uudistuksia sellaisen avoimen ja demokraattisen yhteiskunnan luomiseksi, jossa on myös riippumaton kansalaisyhteiskunta ja oppositio ja jossa kunnioitetaan perusoikeuksia ja oikeusvaltion periaatteita; annetaan asianmukaista EU:n apua uudistusten toteuttamiseen; (l) ilmaistaan vakava huolestuminen pidätyksistä, jotka eivät perustu todistettuun lainrikkomukseen ja jotka voidaan katsoa poliittisin perustein tehdyiksi, mikä on osoitus siitä, ettei ole noudatettu parlamentin 15. maaliskuuta 2012 antamaa päätöslauselmaa, jossa vaaditaan kaikkien poliittisin perustein pidätettyjen henkilöiden vapauttamista; (m) kehotetaan Kazakstanin viranomaisia tutkimaan pikaisesti ja puolueettomasti kaikki syytökset kidutuksesta ja pahoinpitelystä Žanaozenin väkivaltaisuuksien yhteydessä ja saattamaan pahantekijät vastaamaan teoistaan, kumoamaan epämääräiset rikossyytteet ”yhteiskuntarauhan rikkomisesta”, vapauttamaan tällä perusteella tutkintavankeudessa olevat oppositioaktivistit ja muuttamaan kokoontumisvapaudesta annettua lainsäädäntöä niin, että se on sopusoinnussa Kazakstanin asiasta antamien kansainvälisten sitoumusten kanssa; (n) ilmaistaan vakava huolestuminen siitä, että Kazakstanin yleinen syyttäjä nosti kanteen 20. marraskuuta 2012 vaatien rekisteröimättömän Alga-oppositiopuolueen, Khalyk Maidany -järjestön ja useiden opposition tiedotusvälineiden kieltämistä ääriliikkeinä; korostaa voimakkaasti, että oikeutettua taistelua terrorismia ja ääriliikkeitä vastaan ei olisi käytettävä tekosyynä opposition toiminnan kieltämiseen ja ilmaisunvapauden rajoittamiseen; (o) ilmaistaan syvä huolestuminen siitä, että Vladimir Kozlov, Akzhanat Aminov ja Serik Sapargali tuomittiin lukuisia menettelyvirheitä sisältäneessä oikeudenkäynnissä, mikä on rajoittanut entisestään Kazakstanin opposition poliittisia vapauksia; kehotetaan Kazakstanin viranomaisia varmistamaan oikeudenmukaisen ja läpinäkyvän valitusmenettelyn Kozlovin, Aminovin ja Sapargalin asiassa; (p) vaaditaan Kazakstania saattamaan ihmisoikeuksia koskeva toimintaohjelmansa osaksi lainsäädäntöään ja jatkamaan sen täysimääräistä toteuttamista Venetsian komission suositusten perusteella ja oikeusvaltioaloitteeseen kuuluvaa EU:n teknistä apua hyödyntäen; (q) kehotetaan Kazakstania Venetsian komission jäsenenä osoittamaan sitoutumisensa Euroopan neuvoston normeihin ja tekemään yhteistyötä Venetsian komission kanssa sekä toimittamaan tietyt lakiesitykset ja hiljattain annetut lait Venetsian komission kommentoitaviksi ja toteuttamaan komission suositukset; (r) vaaditaan Kazakstanin viranomaisia antamaan velvoittavia sitoumuksia oikeusjärjestelmän muuttamisesta täysin kansainvälisten normien mukaiseksi ja varmistamaan, että täytäntöönpano edistää todellista lehdistönvapautta, ilmaisunvapautta, yhdistymisvapautta, uskonnon- ja vakaumuksenvapautta sekä maan oikeuslaitoksen riippumattomuutta; (s) vaaditaan muutoksenhaku- ja vireillepano-oikeuden parantamista, oikeuslaitoksen riippumattomuutta ja vankiloiden hallinnon ja valvonnan palauttamista oikeusministeriölle; (t) vaaditaan Kazakstania vapauttamaan viipymättä poliittiset vangit ja lopettamaan poliittisin perustein tehdyt pidätykset ja annetut vankeustuomiot, jotka perustuvat epämääräisiin syytteisiin ”yhteiskuntarauhan rikkomisesta”; (u) kehotetaan Kazakstanin viranomaisia muuttamaan ”yhteiskuntarauhan rikkomista” koskevaa rikoslain 164 pykälää sen saattamiseksi kansainvälisen ihmisoikeuslainsäädännön mukaiseksi; (v) vaaditaan Kazakstania tarkastelemaan uudelleen hallintolakiin tehtyjä rajoittavia muutoksia sekä maan uutta uskontolakia ja lopettamaan uskonnollisten vähemmistöjen mielivaltaiset ratsaamiset, kuulustelut, uhkailut ja sakottamiset; (w) käynnistetään EU:n ja Kazakstanin väliset neuvottelut viisumien myöntämisen helpottamisesta, sillä se toisi kouriintuntuvia etuja talous-, kulttuuri- ja tiedevaihdolle ja lisäisi edelleen ihmisten välisiä yhteyksiä; (x) vaaditaan Kazakstania noudattamaan YK:n kidutuksen vastaisen komitean suosituksia ja kidutusta käsittelevän YK:n erityisraportoijan vuonna 2009 antamia suosituksia; kehotetaan Kazakstania varmistamaan itsenäisten kansalaisjärjestöjen osallistuminen neuvotteluihin rikoslain ja rikosprosessilain tulevasta uudistamisesta; (y) kehotetaan Kazakstania allekirjoittamaan ja ratifioimaan kansainvälisen rikostuomioistuimen Rooman perussääntö; (z) vaaditaan perustamaan riippumattomia kansalaisyhteiskunnan foorumeja kaikille avoimen vaihdon edistämiseksi eri aloilla, jotta voidaan varmistaa kansalaisyhteiskunnan toiveiden ja mielipiteiden kuuleminen, ja pyrkimään löytämään keinoja rahoittaa tavoitteen saavuttamista; (aa) korostetaan ja lujitetaan vuosittaisia ihmisoikeusvuoropuheluja konkreettisten parannusten saavuttamiseksi muun muassa asettamalla konkreettisia vertailuarvoja edistyksen mittaamiseksi ja kehotetaan raportoimaan asiasta Euroopan parlamentille; (ab) vahvistetaan ja laajennetaan koulutus- ja kulttuurivaihto-ohjelmien soveltamisalaa; kannustetaan ja tuetaan paikallis- ja aluehallinnon virkamiesten ja lainvalvontaviranomaisten oikeustieteellistä koulutusta hallinnon ja oikeuslaitoksen saattamiseksi vastaamaan EU:n normeja; kannustetaan Kazakstania ottamaan vastuu EU:n ja Keski-Aasian maiden välisen, sekä akateemisen että ammatillisen koulutuksen käsittävän erityiskoulutusohjelman perustamisesta ja annetaan siihen tukea; Taloudellinen yhteistyö (ac) korostetaan, että uudesta kumppanuus- ja yhteistyösopimuksesta käytävien neuvottelujen loppuun saattaminen auttaa syventämään EU:n ja Kazakstanin yritysten ja erityisesti pk-yritysten taloudellista yhteistyötä; (ad) kannustetaan Kazakstania saattamaan lainsäädäntönsä WTO-sääntöjen mukaiseksi, kauppaan liittyviä investointitoimia (TRIMs) koskevan WTO-sopimuksen paikallista sisältöä koskevat vaatimukset mukaan luettuina, mikä auttaa rakenteellisten uudistusten tekemisessä ja toimivaan markkinatalouteen siirtymisessä; kannustetaan antamaan Kazakstanille laadukasta teknistä apua rakenteellisten uudistusten tekemiseen, kilpailukyvyn lisäämiseen ja sosiaalisen markkinatalouden luomiseen; (ae) kehotetaan Kazakstania poistamaan tulliesteet ja muut kaupan esteet kaupan ja erityisesti palvelukaupan sekä ja ulkomaisten investointien lisäämiseksi; tuetaan Kazakstanin pyrkimyksiä yhdenmukaistaa tavarakaupan sääntöjä WTO:n vaatimuksia pidemmälle, sillä se parantaisi kaupankäyntimahdollisuuksia; (af) korostetaan EU:n ja Kazakstanin energiayhteistyön merkitystä erityisesti Kaspianmeren alueen energiankuljetusreitin kehittämisessä; varmistetaan, että EU:n tukee jatkuvasti energiavarmuuden lisäämistä, kestävää energiatuotantoa ja investointien saantia yhteisen ja alueellisen edun mukaisiin energiahankkeisiin; (ag) varmistetaan, että Kazakstanin osallistuminen Venäjän johtamaan tulliunioniin ja Euraasian talousunioniin ei muodosta kaupan ja EU:n kanssa tehtävän talous- ja rahoitusyhteistyön esteitä, ei estä Kazakstania täyttämästä WTO-velvoitteitaan eikä ole este EU:n ja Kazakstanin tiiviimmälle yhteistyölle; korostetaan, että syntyy kilpailua, mikäli laajemman kumppanuus- ja yhteistyösopimuksen tekeminen viivästyy; ollaan valmiita tukemaan Kazakstanin mahdollisia ponnisteluja, joilla pyritään edistämään nykyaikaisia taloudellisia instituutioita; (ah) kannustetaan Kazakstanin hallitusta osoittamaan uudistettu sitoumuksensa kaivannaisteollisuuden avoimuusaloitteeseen (EITI) poistamalla kaikki oikeudelliset tai sääntelyyn liittyvät esteet sen menestyksekkäältä täytäntöönpanolta ja sallimalla kansalaisyhteiskunnan riippumattomien järjestöjen täysipainoinen osallistuminen aloitteeseen; (ai) sisällytetään sopimukseen luku Kazakstanin normien ja sääntelyjärjestelmän lähentämisestä EU:n vastaaviin erityisesti EU:n etujen kannalta ensisijaisilla aloilla, joilla EU:n ja Kazakstanin välinen kauppa tarjoaa suuria mahdollisuuksia; (aj) korostetaan, että vesiasiat ovat alueella edelleen suurimpia jännitteitä ja mahdollisia konflikteja aiheuttavia asioita, minkä vuoksi on painotettava alueellisen lähestymistavan merkitystä yhteisten vesivarojen suojelussa ja asianmukaisessa hoidossa; kehotetaan alueen kaikkia maita allekirjoittamaan ja ratifioimaan viipymättä Espoon ja Århusin yleissopimukset ja edistämään paikallisten toimijoiden osallistumista päätöksentekoon; (ak) lisätään teknistä apua, jota unioni antaa Keski-Aasian vesialoitteensa puitteissa vesien suojeluun ja vesivarojen hoitoon, jotta voidaan samalla parantaa alueen yläjuoksun ja alajuoksun maiden keskinäisiä suhteita ja saada aikaan kestäviä sopimuksia vesivarojen jaosta; (al) avustetaan Kazakstania sen pyrkimyksissä pelastaa Araljärvi järven säilymistä koskevan kansainvälisen toimintaohjelman puitteissa; (am) autetaan Kazakstania hyväksymään tehokkaita hillitsemistoimia ja puhdistusohjelmia, jotka koskevat Semeyn ja Semipalatinskin alueen radioaktiivista jätettä ja radioaktiivista saastumista; (an) arvostetaan Kazakstanin toimia ydinaseettoman maailman puolesta ja maan ottamaa vastuuta maailmanlaajuisesta ydinaseriisunnasta ja ydinkokeiden kieltämisestä; (ao) kiinnitetään huomiota kriittiseen tilanteeseen demokratian, oikeusvaltioperiaatteen (myös korruption torjunnan), ihmisoikeuksien ja perusvapauksien ja erityisesti työntekijöiden oikeuksien osalta ja todetaan, että työntekijöiden oikeuksien puuttuminen johtaa epäoikeudenmukaisiin kilpailuetuihin; korostetaan tässä tilanteessa, että uuden sopimuksen kauppaa koskevaan osioon on sisällytettävä velvoittava kauppaa ja kestävää kehitystä koskeva luku; (ap) vaaditaan tehokkaan riitojenratkaisujärjestelmän käyttöönottoa, jotta voidaan varmistaa sopimuksen noudattaminen; (aq) korostetaan, että palveluja ja yritysten perustamista koskeva luku sekä Kazakstanin edistyminen EU:n normeihin ja sääntelyjärjestelmiin (terveys- ja kasvinsuojelutoimenpiteet, tekniset kaupan esteet ja teollis- ja tekijänoikeudet mukaan luettuina) lähentymisessä lisäisivät kauppaa ja investointeja, mikä edistäisi Kazakstanin talouden uudistumista ja monipuolistumista; korostetaan Kazakstanin lupamenettelyjen tehostamisen merkitystä, jotta voidaan helpottaa palvelujen ja investointien kehitystä; (ar) kannustetaan Kazakstania jatkamaan ponnistelujaan, joiden tavoitteena on poistaa kaikki tullien ulkopuoliset kaupan esteet, jotka ovat tähän saakka haitanneet kaupan ja investointien kehittymistä Kazakstanissa; (as) keskitytään Kazakstanille annettavassa talousavussa ja kauppaan liittyvässä avussa pk-yritysten kehittämiseen ja liike-elämän välittäjäorganisaatioiden tukemiseen; (at) vaaditaan Kazakstanissa toimivia EU-alueen yrityksiä vastaan esitettyjen tuoreiden korruptiosyytösten vuoksi entistä tiukempia sitovia säännöksiä yritysten yhteiskuntavastuusta; (au) korostetaan, että Kazakstanissa toimivat eurooppalaisyritykset ja varsinkin kaivannaisteollisuudessa toimivat yritykset noudattavat ammatillisesta järjestäytymisoikeudesta annettuja ILO:n normeja sekä ympäristö-, työterveys- ja työturvallisuusnormeja; (av) varmistetaan neuvotteluissa, että polkumyyntikäytännöt fosforin tuotannossa ja viennissä estetään tehokkaasti, koska väitetty polkumyyntituonti vahingoittaa eurooppalaisia tuottajia ja koska fosforin saanti ja kierrättäminen toissijaisista fosforilähteistä on mahdotonta; (aw) varmistetaan talouden ja kaupan erityisasiantuntijoiden asianmukainen edustus EU:n Kazakstanin-edustustossa; Muut säännökset (ax) kuullaan Euroopan parlamenttia parlamentaarista yhteistyötä koskevista säännöksistä; vahvistetaan parlamentin, parlamentaaristen yhteistyövaliokuntien ja parlamenttien välisten kokousten roolia keinona seurata neuvotteluja ja kumppanuussopimusten täytäntöönpanoa; tuetaan parlamentin ponnisteluja, joiden tavoitteena on edistää vuoropuhelua ja säännöllistä kahden- ja monenvälistä parlamentaarista yhteistyötä; (ay) varmistetaan, että uudessa kumppanuus- ja yhteistyösopimuksessa mainitaan demokratian periaatteiden, perusoikeuksien ja ihmisoikeuksien sekä oikeusvaltioperiaatteen noudattaminen keskeisenä osana sopimusta, joten jos jokin osapuoli ei noudata niitä, seurauksena on toimenpiteitä, joihin kuuluu jopa sopimuksen täytäntöönpanon keskeyttäminen; (az) määritellään yhdessä Kazakstanin viranomaisten kanssa selkeitä vertailuarvoja ja sitovia määräaikoja uuden kumppanuus- ja yhteistyösopimuksen täytäntöönpanolle ja sovitaan kattavasta seurantajärjestelmästä, mukaan lukien Euroopan parlamentille ennen yhteistyöneuvoston kokouksia toimitettavat säännölliset kertomukset; (ba) perustetaan sopimuksen tekemisen jälkeen parlamentin ja Euroopan ulkosuhdehallinnon välille kattava seurantajärjestelmä, jonka avulla saadaan säännöllisesti kattavaa tietoa kumppanuus- ja yhteistyösopimuksen ja varsinkin sen tavoitteiden täytäntöönpanosta ja johon olisi sisällytettävä seuraavat tekijät: (i) Euroopan parlamentin informointi unionin toteuttamien toimien ja unionin kantojen tavoitteista sekä kaikista Kazakstania koskevista asioista (ii) Euroopan parlamentin informointi unionin ja Kazakstanin toteuttamien toimien tulosten vertailuarvioista korostaen maan ihmisoikeus-, demokratia- ja oikeusvaltiotilanteen kehittymistä erityisesti — antamalla parlamentille asianmukaisia salassapitomenettelyjä noudattaen oikeus tutustua asiaa koskeviin ulkosuhdehallinnon sisäisiin asiakirjoihin — antamalla parlamentille tarkkailijan asema ennen yhteistyöneuvoston kokouksia pidettävissä valmistelukokouksissa ja oikeus tutustua neuvostolle ja komissiolle toimitettuihin asiakirjoihin — ottamalla kansalaisyhteiskunta mukaan näiden tietojen laadintaan ja tilanteen arviointiin; (bb) kannustetaan EU:n neuvottelijoita jatkamaan tiivistä yhteistyötään parlamentin kanssa ja antamaan jatkuvasti dokumentoitua tietoa neuvotteluiden edistymisestä, sillä SEUT:n 218 artiklan 10 kohdassa määrätään, että parlamentille tiedotetaan välittömästi ja täysimääräisesti menettelyn kaikissa vaiheissa; (bc) annetaan riittävästi unionin rahoitusta Keski-Aasian maiden kanssa tehtävään laajaan ja kestävään yhteistyöhön, mukaan lukien Kazakstanin kanssa tehtävän uuden kumppanuus- ja yhteistyösopimuksen menestyksekäs täytäntöönpano;